पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. दोमोरिया पुल के पास एक लोहा व्यापारी की इनोवा से रुपयों से भरा बैग गायब हो गया। बैग में 20 लाख रुपए होने की बात कही गई। पुलिस ने पड़ताल शुरू की और व्यापारी के ड्राइवर पारस जैन को हिरासत में ले लिया। घटना शनिवार की है। उसी दिन हिरासत में लिया गया पारस रविवार से सिविल अस्पताल में भर्ती है। ड्राइवर का आरोप है कि थाना-तीन में उसे थर्ड डिग्री दी गई, जिससे हालत बिगड़ गई। उसे पत्नी ने अस्पताल में दाखिल कराया। थर्ड डिग्री की शिकायत ममता जैन की ओर से डीजीपी और पुलिस कमिश्नर को डाक के माध्यम से की गई है। पुलिस टॉर्चर के बाबत जांच कराने की बात डीसीपी जसप्रीत सिंह ने कही है।
मॉडल टाउन के लोहा व्यापारी दीपक गर्ग ने बताया कि शनिवार रात टांडा रोड स्थित अपने ऑफिस से निकले। दोमोरिया पुल के पास ड्राइवर ने बताया कि इनोवा का पिछला टायर पंचर हो गया। वह नीचे उतर गए और ड्राइवर ने टायर बदला। इसी बीच गाड़ी से बैग गायब हो गया। गर्ग ने अपने रिश्तेदार बुलाए और शिकायत देने थाना-तीन गए। पुलिस ने ड्राइवर को पूछताछ के लिए हिरासत में ले लिया। गर्ग बताते हैं कि ड्राइवर को पूछताछ के बाद छोड़ दिया गया, जबकि जैन कह रहा है कि उसे हिरासत में रखकर बुरी तरह पीटा गया। गर्ग ने कहा- रुपया गायब हुआ तो पुलिस में शिकायत करनी ही थी।
हवालात में दर्द से चिल्ला रहे थे : ममता
जालंधरत्नमहेंद्रू मोहल्ला की रहने वाली 26 वर्षीय ममता जैन सिविल अस्पताल के ट्रॉमा वार्ड में पति की तीमारदारी में लगी है। ममता ने बताया- शनिवार रात पति घर नहीं आए। फोन बंद आ रहा था। दोपहर को मालिक के बेटे का फोन आया और थाना-तीन जाने को कहा।
थाने का नाम सुनकर डर गई इसलिए पड़ोसी के साथ रविवार दोपहर करीब डेढ़ बजे थाने पहुंची। देखा पति हवालात में बंद थे और वह दर्द से चिल्ला रहे थे। मालिक के बेटे से पूछा कि क्या हुआ तो वह बोले गाड़ी से बीस लाख रुपए चोरी हो गए थे। जांच के लिए पुलिस पारस जैन को लेकर आई थी। ममता के अनुसार, पति को लेकर सिविल अस्पताल पहुंची।
इलाज शुरू करवाया। पेशाब करने में परेशानी आ रही थी तो डॉक्टर ने यूरीन बैग लगा दिया। ममता का आरोप है कि मालिक की ओर से कहीं रिपोर्ट न करने की धमकी दी जा रही है। हालांकि गर्ग इस आरोप से इनकार कर रहे हैं।
नंगा किया, हाथ बांधे और टांगें सीधी कर दी : पारस
31 वर्षीय पारस जैन ठीक से बोल नहीं पा रहा। मंगलवार को सिविल अस्पताल में उसने बमुश्किल बताया कि शनिवार रात टांडा रोड स्थित दफ्तर से वह और उनका मालिक दीपक गर्ग इनोवा गाड़ी में मॉडल टाउन स्थित घर के लिए निकले थे। दोमोरिया पुल के पास टायर पंचर हो गया। गाड़ी लॉक कर टायर बदला। गाड़ी चलाने ही वाला था कि मालिक बोले गाड़ी से बैग गायब है।
मालिक ने उसे पूछा कि बैग कहां गया तो उसने इतना ही कहा कि वह तो टायर बदल रहा था। इसके बाद मालिक ने फोन किया और पुलिस आ गई। उसे पकड़ कर थाने लेकर आ गए। यहां पर थप्पड़ मारे गए और कहने लगे- बैग गायब करने में तुम्हारा हाथ है। तुम्हे पता है बैग में बीस लाख रुपए थे। वह इनकार करता रहा। पारस के अनुसार, उसे नंगा कर दोनों हाथ बांध दिए। पुलिस वालों ने उसकी टांगें पकड़ कर सीधी कर दी। इसके बाद वह खूब चिल्लाया, लेकिन एक न सुनी गई। सारी रात वह दर्द से चिल्लाता रहा। रविवार को पत्नी के आने के बाद उसे अस्पताल जाने दिया गया। पारस खुद को बेकसूर बता रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn